ຄົນເຊື້ອຊາດຈີນອາໄສຢູ່ ຫວຽດນາມ-ກຳປູເຈຍ-ລາວ ລະດົມທຶນຊ່ວຍເຫລືອຜູ້ປະສົບໄພນໍ້າຖ້ວມຢູ່ລາວ
ວັນທີ 17 ກັນຍານີ້ ສະມາຄົມຈີນ ນະຄອນຫລວງວຽງຈັນ, ໄດ້ຈັດງານລ້ຽງພົບປະສັງສັນ ຄົນເຊື້ອຊາດຈີນອາໄສຢູ່ ຫວຽດນາມ-ກຳປູເຈຍ ແລະ ລາວ, ເນື່ອງໃນໂອກາດ ວັນສະຖາປະນາ ສປ ຈີນ ຄົບຮອບ 70 ປີ, ພ້ອມທັງລະດົມທຶນຊ່ວຍເຫລືອຜູ້ປະສົບໄພນໍ້າຖ້ວມ ຢູ່ແຂວງພາກໃຕ້ຂອງລາວ ໂດຍການເຂົ້າຮ່ວມຂອງ ທ່ານ ໄຊສົມພອນ ພົມວິຫານ ປະທານສູນກາງ ແນວລາວສ້າງຊາດ, ທ່ານ ນາງ ແສງເດືອນ ອ່າງຄໍານາຄະວິດ ປະທານສະມາຄົມຈີນ ນະຄອນຫລວງ.
ໃນງານດັ່ງກ່າວສາມາດລະດົມເງິນໄດ້ທັງໝົດ 4.750 ໂດລາສະຫະລັດ, 900 ໂດລາອົດສະຕາລີ ແລະ 3 ແສນກີບ, ເຊິ່ງຕ່າງໜ້າມອບເງິນໂດຍ ທ່ານ ອີຈ້ຽງຊຽງ ປະທານສະມາຄົມເຊື້ອຊາດຈີນຢູ່ ຫວຽດນາມ-ກຳປູເຈຍ-ລາວ ແລະ ຮັບໂດຍ ທ່ານ ໄຊສົມພອນ ພົມວິຫານ ປະທານສູນກາງ ແນວລາວສ້າງຊາດ.
ໃນໂອກາດນີ້, ທ່ານ ຄຳມະນີ ອິນທິລາດ ລັດຖະມົນຕີ ກະຊວງພະລັງງານ ແລະ ບໍ່ແຮ່ ທັງ ເປັນປະທານສະມາຄົມມິດຕະພາບ ລາວ-ຈີນ ໃຫ້ຮູ້ວ່າ: ສປປ ລາວ ແລະ ສປ ຈີນ ໄດ້ມີມູນເຊືອພົວພັນ ແລະ ຮ່ວມມືຊ່ວຍເຫລືອເຊິ່ງກັນ ແລະ ກັນ ຢ່າງມີໝາກຜົນ ອັນໄດ້ນຳມາເຊິ່ງຜົນປະໂຫຍດຕົວຈິງໃຫ້ແກ່ປະເທດ ແລະ ປະຊາຊົນຂອງທັງສອງປະເທດ ລາວ-ຈີນ ມາໂດຍຕະຫລອດ ສາມາດເວົ້າໄດ້ວ່າ ສາຍພົວພັນສອງປະເທດລາວ ແລະ ຈີນ ໃນໄລຍະນີ້ ເປັນໄລຍະສາຍພົວພັນທີ່ດີທີ່ສຸດ ເຊິ່ງນັບແຕ່ ປີ 2009 ສອງປະເທດ ໄດ້ຍົກລະດັບສາຍພົວພັນຮ່ວມມື ເປັນຄູ່ຮ່ວມມືຍຸດທະສາດຮອບດ້ານ ລາວ-ຈີນ ເປັນຕົ້ນມາ ທັງສອງຝ່າຍໄດ້ມີຄວາມໄວ້ເນື້ອເຊື່ອໃຈກັນນັບມື້ນັບເລິກເຊິ່ງ ການຮ່ວມມືແບບຕ່າງຝ່າຍຕ່າງໄດ້ຮັບຜົນປະໂຫຍດ ໃນທຸກຂົງເຂດໄດ້ມີຜົນ ສຳເລັດອັນອຸດົມສົມບູນ ເຖິງວ່າໄລຍະນີ້ ສະພາບການຂອງພາກພື້ນ ແລະ ສາກົນ ມີການຜັນປ່ຽນຢ່າງໄວວາ ແລະ ສັບສົນ ແຕ່ທັງສອງຝ່າຍ ໄດ້ສືບຕໍ່ຍຶດໝັ້ນທິດທາງ ການພົວພັນບົນພື້ນຖານ ຄວາມໄວ້ເນື້ອເຊື່ອໃຈເຊິ່ງກັນ ແລະ ກັນ ຕາມທິດ 4 ດີ ເຮັດໃຫ້ການພົວພັນແບບຄູ່ຮ່ວມມືຍຸດທະສາດຮອບດ້ານ ໝັ້ນ ຄົງຍາວນານ, ລະຫວ່າງສອງປະເທດນັບມື້ມີຄວາມອຸດົມສົມບູນ ແລະ ສ້າງຜົນປະໂຫຍດຮ່ວມກັນໃນລະດັບສູງ.